ครั้งแรกที่ McDonald’s ประเทศไทยนำคอนเซปต์ร้านแบบ lifestyle pop-up store กลางแจ้งมาให้คนรักเบอร์เกอร์ได้สัมผัสประสบการณ์ที่แตกต่างจากเดิมอย่างสิ้นเชิงไม่ว่าจะเป็นรูปแบบการตกแต่งร้าน การบริการแบบ self-service และ hi-light คือการที่ลูกค้าสามารถออกแบบเบอร์เกอร์ตามสไตล์ที่ชอบได้เองตั้งแต่การเลือกขนมปัง เลือกทานระหว่างหมู/เนื้อ ไปจนถึงเลือกผักที่ชอบใส่เป็น topping สำหรับใครไม่กินผักก็ไม่ต้องมาเสียอารมณ์กับการที่ต้องมานั่งเขี่ยผักออกทีหลังด้วย มันคือรูปแบบการสั่งเบอร์เกอร์ที่ได้เลือกและจ่ายตังค์เฉพาะในสิ่งที่ตัวเองอยากกินเท่านั้น แบบนี้สิเรียกดีงาม…!!!

“McDonald’s My Burger” ตั้งอยู่ด้านข้าง CentralWorld (ด้านที่ติดกับแยกราชประสงค์) ตกแต่งร้านด้วยโทนสีดำและลวดลายสนุกสนาน มีหลายมุมที่ถ่ายรูปแล้วเพื่อนต้องเกิดอาการอิจฉาและแสดงออกให้เรารู้ด้วยการมากดไลค์แน่นอน

ขั้นตอนการสั่งอาหารก็ไม่ยาก ไม่ต่างอะไรกับการสั่งเบอร์เกอร์ในร้าน McDonald’s ปกติ อันดับแรกเลือกก่อนว่าจะกินหมูหรือเนื้อ โดยวัตถุดิบของ McDonald’s My Burger จะพิเศษกว่าสาขาปกติคือเนื้อหมูจะเป็นหมูคุโรบูตะอย่างดี และ เนื้อวัวเป็น Angus Beef ที่สั่งตรงมาจาก Australia แล้วก็เลือกซอสที่จะราด โดยมีให้เลือก 2 แบบคือซอสคลาสสิค และ ซอสน้ำตกแบบไทยๆ

จากนั้นก็เลือกขนมปังว่าจะเป็นขนมปังขาวปกติหรือขนมปังดำ ถ้าเลือกขนมปังดำก็เพิ่มเงินอีกแค่ 10 บาท เชื่อม่ะว่าเคยซื้อเจ้าเบอร์เกอร์ขนมปังดำมาแต่ดันลืมวางไว้ 2- 3 ชั่วโมง นึกขึ้นได้เอามากินนี่ยังนุ่ม อร่อยอยู่เลยอ่ะ …นี่เล่าให้ฟังเฉยๆ น่ะ ไม่ได้แนะนำให้ทำตาม

สำหรับ topping ก็มีให้เลือกใส่เพิ่มทั้ง ผักกาดแก้ว ผักเรดคอรัล มะเขือเทศ หัวหอม หอมแดง เห็ดแชมปิญอง ไข่ดาว กลุ่มนี้จะคิดราคาเพิ่มอย่างละ 10 บาท สำหรับแบล็คเปปเปอร์ชีส กับ เบคอน จะคิดราคาเพิ่มขึ้นมาหน่อยเป็นอย่างละ 15 บาท

ถ้าสั่งเป็นเซ็ตจะมีน้ำอัดลม + เฟรนช์ฟรายส์มาให้ด้วย สั่งเป็นเซ็ตคุ้มกว่าน่ะเพราะน้ำอัดลมเป็นแบบรีฟิล สามารถเติมได้ตลอดจนกว่าจะอยากเข้าห้องน้ำและเป็นเหตุให้ต้องวิ่งออกจากบริเวณร้านไป

เห็นเบอร์เกอร์ไส้ทะลักขนาดนี้สาวๆ ไม่ต้องกลัวกินแล้วจะไม่งาม เรามีวิธืการจับเบอร์เกอร์ที่ถูกต้องมาบอก ง่ายๆ แค่จับเบอร์เกอร์โดยเอานิ้วโป้งกับนิ้วก้อยประคองไว้ข้างล่าง แล้วอีก 3 นิ้วที่เหลือตะปบเบอร์เกอร์ไว้ด้านบน  ลองดู…

ร้าน McDonald’s My Burger ที่ CentralWorld นี้เป็นสาขาแรกและสาขาเดียว โดยเปิดให้บริการทุกวันตั้งแต่ 16:00 – 24:00 น. ร้านนี้เป็นร้านชั่วคราวเปิดให้บริการถึงแค่วันที่ 24 ม.ค. 2559 เท่านั้น …รีบมาลองกันซะ